**AIŠKINAMASIS RAŠTAS**

**SAVIVALDYBĖS TARYBOS SPRENDIMO PROJEKTUI „DĖL SOCIALINIO BŪSTO NUOMOS SĄLYGŲ PAKEITIMO“**

**1. Sprendimo projekto esmė, tikslai ir uždaviniai.**

Sprendimo projektu yra siūloma patenkinti savivaldybės socialinio būsto, esančio (*duomenys neskelbtini*) nuomininko M. K. (*duomenys neskelbtini*) prašymą pakeisti būsto nuomos sąlygas, nes pagal 2014 metų Metinės gyventojo (šeimos) turto (įskaitant gautas pajamas) deklaracijų duomenis nurodyto nuomininko ir jo šeimos narių deklaruotos pajamos daugiau kaip 20 proc. viršija Paramos būstui įsigyti ar išsinuomoti įstatymo (toliau- Įstatymas) 11 straipsnio 2 dalies 2 punkte nustatytą pajamų dydį. Dėl šios priežasties teisę į socialinio būsto nuomą nuomininkas yra praradęs.

**2. Projekto rengimo priežastys ir kuo remiantis parengtas sprendimo projektas.**

Socialinis būstas (*duomenys neskelbtini*) (2 kambariai, 63,85 kv. m bendro naudingo ploto) Klaipėdos miesto savivaldybės administracijos direktoriaus 2011 m. gegužės 31 d. įsakymu Nr. AD1-1031 buvo išnuomotas L. K. (*duomenys neskelbtini*) 5 asmenų šeimai. Klaipėdos miesto savivaldybės tarybos 2013 m. kovo 28 d. sprendimu Nr. T2-76 nurodyto socialinio būsto pagrindiniu nuomininku buvo pripažintas L. K. (*duomenys neskelbtini*) šeimos narys – sūnus M. K. (*duomenys neskelbtini*) (šeima 3 asmenys). Pasibaigus socialinio būsto nuomos terminui, pagal pateiktos Metinės gyventojo (šeimos) turto (įskaitant gautas pajamas) deklaracijos duomenis buvo nustatyta, kad būste gyvenančios šeimos pajamos yra 36223 Lt ir 35 proc. viršija Įstatymo 11 straipsnio 2 dalies 2 punkte nurodytą didžiausią pajamų dydį, nustatytą 2-3 asmenų šeimoms, gyvenančioms Klaipėdos mieste, - 26766 Lt.

Paramos būstui įsigyti ar išsinuomoti įstatymo, įsigaliojusio 2015 m. sausio 1 d., 20 straipsnio 6 dalyje yra nustatyta, kad savivaldybės taryba, asmens ar šeimos prašymu, įvertinusi socialinio būsto poreikį savivaldybėje, gali priimti sprendimą šį būstą nuomoti kaip savivaldybės būstą rinkos kainomis, jei asmens ar šeimos, nuomojančio (nuomojančios) socialinį būstą, deklaruotas turtas (įskaitant gautas pajamas) už kalendorinius metus daugiau kaip 20 procentų viršija Įstatymo 11 straipsnio 2 dalyje nustatytus metinių pajamų ir turto dydžius.

Nors socialinio būsto poreikis Klaipėdos miesto savivaldybėje išlieka stabiliai didelis, siūloma tenkinti nuomininko prašymą. Nuomininkas supažindintas su nuomos pakeitimo sąlygų pasekmėmis ir galimybėmis.

**3. Kokių rezultatų laukiama.**

Savivaldybės tarybai priėmus sprendimą bus patenkintas nuomininko prašymas ir užtikrintos jo šeimos teisės į tolesnę būsto nuomą rinkos sąlygomis.

**4. Sprendimo projekto rengimo metu gauti specialistų vertinimai.**

Neigiamų specialistų vertinimų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

Sprendimui įgyvendinti lėšų nereikia.

**7. Galimos teigiamos ar neigiamos sprendimo priėmimo pasekmės.**

Nėra.

Socialinio būsto skyriaus vedėja Danguolė Netikšienė